Kuna minu elus ja töös on toimunud muudatusi, siis kahjuks ei jõua ma enam kodulehel infot värskena hoida. Vabandan kõigi ees, kes siia ikka aegajalt piiluvad ja midagi uut ei leia. Küll pole aga minu wensleydale lambad, vokilõngad jm. kusagile kadunud, vaid on nüüd leitavad Facebookist leheküljelt Liinavabrik OÜ. https://www.facebook.com/Liinavabrik/
Kuna asusin hiljuti tööle uude just avatud väikevillavabrikusse, siis ka sealsete tegemiste info on leitav FB-s https://www.facebook.com/muruvillavabrik/
Loodan teile ikka silmailu ja elamusi pakkuda nii oma villaloomade kui ka käsitööga ning ehk vahel jõuan siia ka mõne blogipostituse lisada.
Kohtume FB-s ;)
Villane fantastika
Tasapisi tegelen lammaste pügamisega, ei saa pügada, sest lokid pole pestud, ei saa pesta, sest pole aega.....
Aga siiski, mõni villak on jälle lisandunud.
Noorhärra Stig, 1aastane 50%wensleydale- 50%finull, teine pügamine.
Selle villa otsad on veel tallevilla moodi pehmed, kehapoolne ots aga laseb aimata, mis sealt edaspidi tulemas on. Ja julgen lubada, et see saab olema fantastiline vill, wensleydale läige ja lokk ning finullilt päritud pruun värv. Nüüd jääb ainult oodata ... kevadeni.
Täna pügatud villast pihutäie pesin endale prooviks, ülejäänud 1,3kg on soovijatele olemas.
Veel leidsin ühe sügisel pügatud väga vahva säbrulokilise 75% wensleydale tallevilla. See kah saadaval :)
Malviina kohtus samojeediga
Malviina ehk helesiniseks värvitud lokid wensleydale Helinori seljast ...
... said kokku valge samojeedi koera pehme aluskarvaga.
Tulemus on kaunis ja pehme ja sinine-sinine ...
Ma tean, et nende uus kohtumine on juba kokku lepitud ja siis lubas Malviina veidi tagasihoidlikum olla :)
Talled 2016
Selleks korraks siis jälle läbi see poegimistrall. Peaaegu, sest 3 noort utte on veel lähipäevil poegimas.
Öövalveid oli ka nädala jagu, aga midagi ekstreemset ette ei tulnud õnneks. Mõned väiksemad aitamised tuli teha.
Küll aga tuli erinevaid nö. rekordeid ja üllatajaid. Esiteks minu vana hea Spoti kolme tütre puhul (need on 50% wensleydaled ja veidike sees ka zwartbleesi veresust).
Esimene neist, Reet, tegi oodatult (üsna sale kõht) üksiktalle, aga see utt oli pirakas 7,5kg. Oma suuruse ja ruumipuuduse tõttu alguses veidi kõver, aga nüüdseks juba kenasti õigeks "tõmmanud". Reeda kaksikõde Riina, kes ka väga suure kõhuga ei olnud, üllatas aga kolmikutega. Neid kohe pärast poegimist vaadates oli küll arusaamatu, kuidas nad kõik ema kõhtu ära mahtusid. Kaks utte ja jäär, kaaludeks 6; 4,7 ja 4,3kg. Ning nende kahe lamba noorem õde Kõrvik, eriti suure "kondiga", esmapoegija, aga suhteliselt sale tiinuse mõttes, sai samuti maha piraka tallega 7,4kg jäärake.
Teist tüüpi üllatus tuli Soodilt- nimelt kolmikud poisid (75% wensleydaled), kellest 2 süsimusta villaga!! See saab pärit olla ainult nende vanavanaisalt, kes oli Islandi tõugu jäär, küll valge villaga, aga ilmselt siis oma tõu värvilist geeni nii palju edasi andev, et tema valge tütre valge wensleydalega saadud valge tütar valge wensleydalega paaritades sai mustad lapsed :)
Siis wensleydale-finulli ristand Britta, kes oli tohutu kõhuga ja pea olematu udaraga. Temalt siis üksainuke, aga see- eest priske poiss. Ja pärast poegimist on Britta sama suur.
Seevastu üsna kõhnuke ristand Lotti tõi sellele vaatamata kaksikud tüdrukud. Need aga on tillukesed 2,2 ja 3,1kg. Allpool on ka üks pilt, kus sama vanad 2,2 kg ja 7,4 kg sünnikaaluga talled kõrvuti.
Veel üks rekord oli see, et kahe ööpäeva jooksul sündis 19 talle, mis on üle kolmandiku kogu talledest. Päris hea ajastus! Tuli juba tunne, nagu oleks mingi suurem kari, et korraga nii palju poegimisi.
Samuti oli sellel aastal iseloomulikuks, et tiinused kestsid pikemalt. 146-147 tiinuspäeval oli ainult 2 poegimist, enamus poegisid 149-150 , päris mitmed 153-154 päeval ja üks isegi 155 tiinuspäeval.
Puhtatõulisi wensleydalesid sain juurde 12, neist ainult 4 utte. Nii et uusi uhkeid poisse kosilasteks on jälle kasvamas :) Eelinfona ka juba seda, et suve lõpus- sügisel pakun müüki ka 75% wensleydale veresusega utt-tallesid. Ja ehk tuleb ka üllatuspakkumisi ;)
Värske kraam käsitööks
Mõningate planeeritud pügamiste käigus (kaks musta ja kaks pruuni, wensleydale-finulli erinevate veresustega ristandtalled)...
.... sai täna teoks ka üks spontaanne pügamine. Nimelt otsustasin viia noore wensleydale ute Helinori juuksurisse.
Esialgu lasin ta lokkidel langeda kenasti püstijalu....
.... aga kuna ta ei viitsinud eriti pikalt ühe koha peal seista, siis lõpp läks ikka vanamoodsalt- Helinor põrandale külili ja nii meeldis talle asi juba rohkem. Ei mingit rabelemist, pigem nautis ja puhkas.
Villa sai omajagu, pea 2,5kg, kuigi kasvada on see saanud ainult natuke üle 7 kuu. Ja need kenad lokid on loomulikult ka saadaval. Näputäis nendest mustadest-pruunidest tallevilladest ehk ka.
Mõnusaks jõulukingiks
Peavalu vähendamiseks jõulukinkide valimisel pakun välja mõnusad lambanahad. Omamaisest väikesest karjast pärit veidi erilisema villaga lammastelt Jõgeval pargitud. Vaata http://liinavabrik.weebly.com/nahad.html ja vali meeldivaim.
Uued kraasvillad
Saadaval on uus kogus kraasvilla. Seekord on see tehtud 75% wensleydale veresusega nooruttede ja tallede villast ning seepärast ka eriti pehme. Kogused näha müügilehel.
Samuti on väike proovipartii puhtaverelise wensledale kraasvilla soovijatele pakkuda.